उद्घाटन दिन झापा र एकेडेमी भिड्दै
दमक गोल्कडप फुटबल प्रतियोगिता बुधबार सुरु हुँदै छ । दमक नगरपालिकाको आयोजनामा जिल्लामा सिजनको पहिलो गोल्डकप हुन लागेको हो ।
दमक — दमक गोल्कडप फुटबल प्रतियोगिता बुधबार सुरु हुँदै छ । दमक नगरपालिकाको आयोजनामा जिल्लामा सिजनको पहिलो गोल्डकप हुन लागेको हो ।गोल्डकपको उद्घाटन खेलमा घरेलु टोली रमपम झापा ११ र मदन भण्डारी स्पोर्ट्स एकेडेमी काठमाडौंबीच प्रतिस्पर्धा हुनेछ । गोल्डकपको उद्घाटन प्रधानमन्त्री केपी ओलीले गर्ने कार्यक्रम छ । गोल्डकप वैशाख २८ सम्म चल्नेछ । गोल्डकपका लागि मैदान, प्यारापिट निर्माण, प्रचारप्रसार, प्रमुख अतिथिको सुनिश्चितता, खेलाडीको वासस्थान, सुरक्षाप्रबन्ध, आवश्यक बजेटको व्यवस्थापनलगायतका सबै काम पूरा भएको नगर खेलकुद विकास समितिका अध्यक्ष केन्द्र प्रसाईंले जानकारी दिए ।गोल्डकपमा विजेताले १३ लाख ११ हजार तथा उपविजेताले ६ लाख ११ हजार रुपैयाँ प्राप्त गर्ने छन् । प्रतियोगितामा आयोजकसहित १० टिमले भाग लिने गोल्डकप मूल आयोजक समिति संयोजक भीमराज चम्लागाईले जानकारी दिए । उनका अनुसार आयोजक दमक नगरपालिका, रमपम झापा ११, मनाङ मस्र्याङदी क्लब, रुस्लान थ्रीस्टार क्लब, विभागीय टिम त्रिभुवन आर्मी, नेपाल पुलिस र एपीएफ क्लब, रूपन्देही ११, सरस्वती क्लब र मदन भण्डारी स्पोटर््स एकेडेमीले भाग लिने छन् ।प्रतियोगिताका सबै खेल दमक ९ स्थित दमक बहुमुखी क्याम्पसको मैदानमा हुनेछ । मैदानमा ५ हजार दर्शक क्षमताको बाँसको प्यारापिट निर्माण गरिएको छ । गोल्डकपका सर्वोत्कृष्ट खेलाडीलाई एक थान मोटरसाइकल प्रदान गरिने प्रचार संयोजक चन्द्र खत्रीले जानकारी दिए । उनका अनुसार उत्कृष्ट डिफेन्डर, मिडफिल्डर, फरवार्ड, गोलकिपर, प्रशिक्षक र सर्वाधिक गोलकर्तालाई जनही २५ हजार पुरस्कार प्रदान गरिने छ । प्रत्येक दिनको म्यान अफ द म्याचलाई ११ हजार रुपैयाँ दिइनेछ ।